**Profesiile liberale în dialog**

**Startul în profesie în alte țări**

 Uniunea Federală a Profesiilor Liberale din Germania ( Bundesverband der Freien Berufe - BFB) are acorduri de prietenie cu organizații naționale ale profesiilor liberale din opt țări europene. Și la nivel internațional, aceste organizații urmăresc împreună interesele interdisciplinare ale profesiilor liberale. Publicația "der freie beruf" ( Revista BFB ) a lansat întrebarea cum se prezintă startul în profesiile liberale în alte țări. Au răspuns cinci organizații-surori.

**Belgia**

Femeile "la putere" în cadrul profesiilor liberale

 În Belgia, în anul 2012, 26.000 de persoane şi-au început cariera ca profesioniști liberali. Aceasta înseamnă cu 8% mai mult decât în anul precedent şi cu 32% mai mult decât în urmă cu cinci ani. "Feminizarea profesiilor liberale se impune din ce în ce mai mult", declară Jan Sap, secretarul general al Uniunii Profesiilor Liberale din Belgia. "Profesiile liberale medicale şi paramedicale întotdeauna au fost mai îndrăgite de femei decât de bărbați. Însă acum observăm că şi profesiile, care în mod tradițional, erau un bastion al bărbaților, cum ar fi cele de executor judecătoresc sau de notar, atrag din ce în ce mai multe femei", afirmă Jan Sap. Uniunea a constatat că în Belgia profesiile liberale au înregistrat creșterea cea mai puternică în cadrul activităților independente. În opinia asociaţiei belgiene, acest lucru este în strânsă legătură cu imaginea pozitivă, cu siguranța locului de muncă și cu sensibilitatea conjuncturală redusă a profesiilor liberale. În plus, profesiile liberale se manifestă din ce în ce mai mult ca antreprenori, desigur cu menținerea caracteristicilor lor speciale, deci nu conform cu ideea fundamentală europeană: **cu cât mai multă concurenţă, cu atât mai ieftine serviciile şi cu atât mai mare cifra de afaceri".**

 La sfârșitul lui 2012, din totalul celor 988.567 de persoane care desfășurau activități independente în Belgia existau 263.749 profesioniști liberali. Astfel, profesiile liberale reprezintă o cotă de peste un sfert (26,68%) din totalul activităților independente. În deceniul trecut, numărul profesioniștilor liberali care desfășoară o activitate independentă a crescut neîntrerupt an de an; în perioada 2002 - 2012, această creștere a fost în total cu 63,7%. Iar numărul femeilor în rândul profesiilor liberale a crescut în deceniul trecut cu uimitorul procent de 81%. Aproape toate profesiile medicale înregistrează un număr peste medie de cadre femei. În celelalte sectoare, numai în profesia de avocat media femeilor (45,1%) este depășită.

 Feminizarea se manifestă și mai puternic la persoanele aflate la începutul carierei ca profesioniști liberali (51% femei și 49% bărbați). Sectorul medical atrage vizibil mult mai multe femei în rândul celor care doresc să înceapă o carieră, iar segmentul cel mai atractiv îl reprezintă profesiile paramedicale, unde există 81,4% femei față de 18,6% bărbați.

**Italia**

Antreprenori profesioniști liberali în Italia

 În Italia există 28 de profesii reglementate, organizate în corpuri (camere) profesionale care prezintă un grad ridicat de autoadministrare. Pe lângă acestea, există și o gamă mai largă de profesii liberale nereglementate care sunt organizate în uniuni recunoscute, cu respectarea regulilor pentru exercitarea activităților independente și în contextul implementării Directivei privind Recunoașterea Reciprocă a Calificărilor Profesionale. Pentru a-și putea oferi serviciile, în ambele cazuri este necesară înregistrarea prealabilă a activității la autoritatea fiscală italiană. Acest lucru face posibilă acordarea unui cod fiscal. Apoi, profesionistul liberal poate opta pentru una din diferitele forme juridice: practician individual, asociat (partener) sau societate.

 Recent adoptatele prevederi legale creează posibilitatea înființării unor noi tipuri de societăți, inclusiv cooperative. De acum le este permis și membrilor profesiilor reglementate să înființeze societăți de specialitate (Societä tra Professionisti, Stp), care să reunească diverse profesii sub același acoperiș (societăți multidisciplinare, de aici fiind însă exclusă avocatura).

 În plus, au mai fost introduse și alte măsuri care să stimuleze desfășurarea activităților independente:

* o "mini-impozitare" (Regime dei minimi) avantajoasă, prin care persoanelor sub 35 de ani urmează să le fie impozitate încasările cu doar 5%. De asemenea, ele sunt scutite de plata TVA și a impozitului regional pe exercitarea de activități lucrative (ital. abr. IRAP).
* posibilitatea unei "societăți comerciale simplificate" (S.R.L. semplificata) în cazul persoanelor sub 35 de ani, ceea ce aduce diverse avantaje, cum ar fi capitalul minim de un euro și anumite scutiri de taxe și impozite, precum și posibilitatea unei "societăți comerciale cu capital redus" (S.R.L. a capitale ridotto) în cazul persoanelor de peste 35 de ani. Ambele măsuri au dus la o creștere exponențială a societăților de capitaluri (societä di capitali) comparativ cu societățile de persoane (societä di persone).
* în anul 2012, s-a înregistrat o creștere vizibilă cu circa 550.000 coduri fiscale - dintre care aproape jumătate le reveneau unor persoane sub 35 de ani, ceea ce corespunde unei creșteri procentuale de aprox. 8,5 %. Dintre codurile fiscale acordate unor persoane sub 35 de ani, 21,5 % le reveneau antreprenorilor profesioniști liberali. Aceste cifre sunt bune, având în vedere rata încă ridicată a șomajului în rândul tinerilor.

**România**

Trăsături specifice în cazul profesioniștilor liberali independenți din România

 În perioada comunistă, profesioniștii liberali erau de cele mai multe ori angajați în sectorul public. Abia de la Revoluția din decembrie 1989 există din nou profesioniști liberali independenți. Conform datelor Uniunii Profesiilor Liberale din România (UPLR), în România există în prezent peste 500.000 de profesioniști liberali. Dintre aceștia, peste 100.000 sunt reprezentați de organizații profesionale membre UPLR. Ei creează până la 250.000 de locuri de muncă.

 În România, exercitarea unei activități independente în cazul profesiilor liberale este mult mai supusă reglementării decât în cazul industriei sau comerțului deoarece profesiile liberale servesc interesul public. Conform legii, persoanele admise să exercite profesii liberale au obligația să respecte în activitatea lor profesională reguli stricte, să își exercite activitatea în mod independent și cu angajarea răspunderii lor personale față de beneficiarii serviciilor prestate. Deoarece îndeplinesc sarcini în sectoarele-cheie de interes public, profesioniștii liberali sunt obligați prin reglementările profesionale specifice să se preocupe permanent de creșterea nivelului performanței lor profesionale prin participarea la cursuri de perfecționare ş.a.m.d. Nerespectarea acestei obligații poate avea drept consecință excluderea de la exercitarea profesiei.

 Principalul obstacol în calea consolidării profesiilor liberale în România îl constituie mentalitatea moștenită din perioada comunistă și care parțial încă mai domină, conform căreia situația de salariat nu presupune aceleași riscuri pe care și le asumă profesioniștii liberali în exercitarea independentă a profesiei lor. Cu toate acestea, și în viitor este de așteptat o creștere a numărului de antreprenori independenți în cazul profesiilor liberale, care între timp au ajuns să formeze nucleul clasei de mijloc din România.

**Elveția**

Mai obțin profesiile liberale din Elveția venituri din activități independente?

 Raportul Bundesrat-ului "Profesiile liberale. Locul lor în economia națională?" din 15 ianuarie 2014 prezintă cifre îngrijorătoare. În anul 2012, în jur de 390.000 de persoane, respectiv în jur de 9,3% din totalul lucrătorilor din rândul populației permanent rezidente, exercitau o profesie liberală. Însă numai o treime dintre aceștia obțin venituri din activități independente. Între 2003 și 2012, numărul lucrătorilor care obțin venituri din activități independente a scăzut de la 33 % la 30 %.

 Există două motive principale care explică această evoluție: În primul rând, calea independenței este adesea lungă și plină de capcane, iar succesul depinde de numeroşi factori, ca de exemplu de o finanțare corespunzătoare și de recunoașterea calității de lucrător independent de către autoritățile competente. Este important de știut că un rol decisiv în procedura de obținere a recunoașterii calității de lucrător independent este jucat de Casa de Asigurări de Pensii pentru Limită de Vârstă și Pensii de Urmaș (germ. Alters- und Hinterlassenenversicherung, abr. AHV).

 Însă dacă este să se dea crezare anumitor inițiative parlamentare introduse în ultima vreme, recunoașterea calității de lucrător independent de către Casa de Asigurări de Pensii pentru Limită de Vârstă și Pensii de Urmaș nu este deloc un lucru simplu. Conform acestor inițiative parlamentare, două lucruri împiedică trecerea de la situația de angajat la situația de lucrător independent: criteriile așa-zis prea dure stabilite de Casa de Pensii pentru recunoașterea calității de lucrător independent și tratarea prea puțin coerentă a activităților independente în legislația din domeniul fiscal și al asigurărilor.

 Al doilea motiv: în ultimii ani, condițiile-cadru pentru exercitarea a numeroase profesii liberale s-au modificat drastic prin evoluția anumitor situații - cum ar fi reglementările impuse de către stat, majorarea impozitelor și taxelor și deschiderea granițelor. Aceste modificări nu numai că ascund în sine riscul unei scăderi a nivelului de calificare necesar pentru profesiile liberale și astfel riscul scăderii continue a calității serviciilor prestate ci, de asemenea, îngreunează obținerea de venituri din activități independente.

**Spania**

Creștere peste medie

 În Spania se poate ajunge la o imagine a situației profesioniștilor independenți prin compararea datelor referitoare la aceștia cu cele referitoare la toți lucrătorii independenți. În acest sens, există date puse la dispoziție de Ministerul Muncii spaniol. Conform acestora, între aprilie 2013 și aprilie 2014 a avut loc o creștere cu 0,92 %, deci cu 236.131, a numărului lucrătorilor independenți aparținând profesiilor liberale ce exercită activități care în spaniolă sunt denumite "profesionales, cientificas y tecnicas" și care s-ar traduce prin activități "profesionale, ştiinţifice și tehnice". În plus, aceasta înseamnă o creștere mai puternică a numărului lucrătorilor independenți în aceste profesii decât în cazul mediei celorlalte subsectoare.

 Acești profesioniști liberali reprezintă, în prezent, în jur de 7,66 % din cei 3.080.910 de lucrători independenți din Spania. Și mai mult decât atât: Dintre cele 63.000 de persoane care au devenit lucrători independenți în Spania între aprilie 2013 și aprilie 2014, aproape 17.000 aparțin grupei sus-menționate a profesiilor liberale. Aceasta înseamnă: 26,58 % sau fiecare al patrulea nou lucrător independent aparține acestei grupe a profesiilor liberale. Creșterea aici este de 7,71 % și este a doua ca mărime dintre toate creșterile.

 În sectoarele de activitate în care domină profesiile liberale: sănătate, servicii sociale și educație, numărul lucrătorilor independenți a crescut cu circa 7%. Dacă se ia în considerare grupa de mai sus a lucrătorilor independenți profesioniști liberali împreună cu cei din sectoarele sănătate și educație - chiar dacă acestea nu reprezintă sectorul complet al profesiilor liberale - , prin adunare se obține procentul de 46,3 %, aici intrând astfel aproape tot al doilea nou lucrător independent.